CELEX: 32020R1686
Language: el
Date: 2020-11-12 00:00:00
Title: Εκτελεστικός κανονισμός (ΕΕ) 2020/1686 της Επιτροπής της 12ης Νοεμβρίου 2020 για την υποχρέωση καταγραφής των εισαγωγών ορισμένων πλατέων προϊόντων θερμής έλασης από σίδηρο, μη κραματοποιημένο ή άλλο κραματοποιημένο χάλυβα καταγωγής Τουρκίας

13.11.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 379/47
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1686 ΤΗΣ ΕΠΙΤΡΟΠΗΣ
         της 12ης Νοεμβρίου 2020
         για την υποχρέωση καταγραφής των εισαγωγών ορισμένων πλατέων προϊόντων θερμής έλασης από σίδηρο, μη κραματοποιημένο ή άλλο κραματοποιημένο χάλυβα καταγωγής Τουρκίας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) (στο εξής: βασικός κανονισμός), και ιδίως το άρθρο 14 παράγραφος 5,
         Αφού ενημέρωσε τα κράτη μέλη,
         Εκτιμώντας τα ακόλουθα:
         
                     (1)
                  
                  
                     Στις 14 Μαΐου 2020 η Ευρωπαϊκή Επιτροπή (στο εξής: Επιτροπή) ανήγγειλε, σε ανακοίνωση που δημοσιεύτηκε στην Επίσημη Εφημερίδα της Ευρωπαϊκής Ένωσης (2) (στο εξής: ανακοίνωση για την έναρξη διαδικασίας), την έναρξη διαδικασίας αντιντάμπινγκ (στο εξής: διαδικασία αντιντάμπινγκ) σχετικά με τις εισαγωγές στην Ένωση ορισμένων πλατέων προϊόντων θερμής έλασης από σίδηρο, μη κραματοποιημένο ή άλλο κραματοποιημένο χάλυβα καταγωγής Τουρκίας, ύστερα από καταγγελία που υποβλήθηκε στις 31 Μαρτίου 2020 από την Eurofer (στο εξής: καταγγέλλουσα) εξ ονόματος παραγωγών που αντιπροσωπεύουν πάνω από το 25 % της συνολικής ενωσιακής παραγωγής ορισμένων πλατέων προϊόντων θερμής έλασης από σίδηρο, μη κραματοποιημένο χάλυβα ή άλλο κραματοποιημένο χάλυβα της Ένωσης.
                  
               1.   ΠΡΟΪΟΝ ΠΟΥ ΥΠΟΚΕΙΤΑΙ ΣΕ ΚΑΤΑΓΡΑΦΗ
         
         
                     (2)
                  
                  
                     Τα προς καταγραφή προϊόντα (στο εξής: το υπό εξέταση προϊόν) είναι ορισμένα πλατέα προϊόντα έλασης από σίδηρο, μη κραματοποιημένο χάλυβα ή άλλο κραματοποιημένο χάλυβα, έστω και περιελιγμένα (συμπεριλαμβανομένων προϊόντων «κομμένων κατά μήκος» και «στενών φύλλων»), που έχουν υποβληθεί απλώς σε θερμή έλαση μη επιστρωμένα ή επιχρισμένα με άλλο μέταλλο ούτε επενδυμένα. Τα προϊόντα αυτά υπάγονται επί του παρόντος στους κωδικούς ΣΟ 7208 10 00, 7208 25 00, 7208 26 00, 7208 27 00, 7208 36 00, 7208 37 00, 7208 38 00, 7208 39 00, 7208 40 00, 7208 52 10, 7208 52 99, 7208 53 10, 7208 53 90, 7208 54 00, 7211 13 00, 7211 14 00, 7211 19 00, ex 7225 19 10 (κωδικός TARIC 7225191090), 7225 30 90, ex 7225 40 60 (κωδικός TARIC 7225406090), 7225 40 90, ex 7226 19 10 (κωδικός TARIC 7226191090), 7226 91 91 και 7226 91 99. Οι κωδικοί ΣΟ και TARIC παρέχονται μόνο για ενημερωτικούς σκοπούς.
                  
               
                     (3)
                  
                  
                     Δεν υπόκεινται σε καταγραφή: i) προϊόντα ανοξείδωτου χάλυβα και προϊόντα έλασης με προσανατολισμένους κόκκους από πυριτιούχο χάλυβα για ηλεκτρικές εφαρμογές· ii) προϊόντα από χάλυβα εργαλείων και προϊόντα από χάλυβα ταχείας κοπής· iii) προϊόντα, μη περιελιγμένα, χωρίς ανάγλυφα σχέδια, με πάχος μεγαλύτερο από 10 mm και πλάτος 600 mm ή μεγαλύτερο· και iv) προϊόντα, μη περιελιγμένα, χωρίς ανάγλυφα σχέδια, πάχους από 4,75 mm έως και 10 mm και πλάτους 2 050 mm ή παραπάνω.
                  
               2.   ΑΙΤΗΣΗ
         
         
                     (4)
                  
                  
                     Στις 17 Σεπτεμβρίου 2020 η καταγγέλλουσα υπέβαλε αίτηση καταγραφής σύμφωνα με το άρθρο 14 παράγραφος 5 του βασικού κανονισμού. Η καταγγέλλουσα ζήτησε την υποβολή σε καταγραφή των εισαγωγών του υπό εξέταση προϊόντος, έτσι ώστε να είναι δυνατή η αναδρομική επιβολή μέτρων έναντι των εισαγωγών αυτών με ισχύ από την ημερομηνία καταγραφής τους.
                  
               
                     (5)
                  
                  
                     Τα ακόλουθα ενδιαφερόμενα μέρη υπέβαλαν παρατηρήσεις ως απάντηση στην αίτηση: η κυβέρνηση της Τουρκίας, η Κοινοπραξία Χρηστών (στο εξής: χρήστες), οι όμιλοι Colakoglu και Erdemir και η Habas (στο εξής: παραγωγοί-εξαγωγείς), η Τουρκική Ένωση Εξαγωγέων Χάλυβα (στο εξής: ÇİB) και η Τουρκική Ένωση Παραγωγών Χάλυβα (στο εξής: TCUD).
                  
               3.   ΑΙΤΙΟΛΟΓΗΣΗ ΤΗΣ ΚΑΤΑΓΡΑΦΗΣ
         
         
                     (6)
                  
                  
                     Σύμφωνα με το άρθρο 14 παράγραφος 5 του βασικού κανονισμού, η Επιτροπή έχει τη δυνατότητα να ζητήσει από τις τελωνειακές αρχές να προβούν στις κατάλληλες ενέργειες για την καταγραφή των εισαγωγών, έτσι ώστε να είναι δυνατή η μεταγενέστερη επιβολή μέτρων έναντι των εισαγωγών αυτών με ισχύ από την ημερομηνία καταγραφής τους, με την προϋπόθεση ότι πληρούνται όλες οι προϋποθέσεις που ορίζονται στον βασικό κανονισμό. Οι εισαγωγές μπορούν να υποβληθούν σε καταγραφή ύστερα από αίτηση του ενωσιακού κλάδου παραγωγής, η οποία περιλαμβάνει επαρκή αποδεικτικά στοιχεία που να δικαιολογούν αυτή την ενέργεια.
                  
               
                     (7)
                  
                  
                     Η καταγγέλλουσα ισχυρίστηκε ότι, με βάση τις πλέον πρόσφατες διαθέσιμες στατιστικές, υπήρξε σημαντική αύξηση των εισαγωγών μετά την έναρξη της έρευνας, η οποία ήταν πιθανό να εξουδετερώσει σε μεγάλο βαθμό την επανορθωτική επίδραση των οριστικών δασμών. Επιπλέον, η καταγγέλλουσα ισχυρίστηκε ότι υπήρχε ιστορικό ντάμπινγκ από την Τουρκία για παρατεταμένο χρονικό διάστημα και ότι οι εισαγωγείς γνώριζαν ή όφειλαν να γνωρίζουν τις πρακτικές ντάμπινγκ από την Τουρκία.
                  
               
                     (8)
                  
                  
                     Η Επιτροπή εξέτασε την αίτηση με βάση το άρθρο 10 παράγραφος 4 του βασικού κανονισμού. Η Επιτροπή εξακρίβωσε αν οι εισαγωγείς γνώριζαν, ή όφειλαν να γνωρίζουν, την ύπαρξη του ντάμπινγκ, και συγκεκριμένα την έκταση του ντάμπινγκ και την εικαζόμενη ή αποδεδειγμένη ζημία. Ανέλυσε επίσης κατά πόσον σημειώθηκε περαιτέρω σημαντική αύξηση των εισαγωγών, η οποία, δεδομένης της χρονικής στιγμής στην οποία πραγματοποιήθηκε, καθώς και του όγκου της και των λοιπών περιστάσεων, είναι πιθανό να υπονομεύσει σε μεγάλο βαθμό την επανορθωτική επίδραση ενδεχόμενου οριστικού δασμού αντιντάμπινγκ που πρόκειται να επιβληθεί.
                  
               3.1.   Γνώση των εισαγωγέων σχετικά με το ντάμπινγκ, το μέγεθός του και την εικαζόμενη ζημία
         
         
                     (9)
                  
                  
                     Στο παρόν στάδιο, η Επιτροπή έχει στη διάθεσή της επαρκή στοιχεία που αποδεικνύουν ότι οι εισαγωγές του υπό εξέταση προϊόντος από την Τουρκία αποτελούν αντικείμενο ντάμπινγκ. Η καταγγελία παρείχε επαρκή αποδεικτικά στοιχεία πρακτικής ντάμπινγκ με βάση τη σύγκριση μεταξύ της κανονικής αξίας που καθορίστηκε με τον τρόπο αυτόν και της τιμής εξαγωγής (σε επίπεδο τιμών «εκ του εργοστασίου») του υπό εξέταση προϊόντος, όταν πωλείται για εξαγωγή στην Ένωση. Συνολικά, και δεδομένου του μεγέθους του εικαζόμενου περιθωρίου ντάμπινγκ, που φέρεται ότι κυμαίνεται από 4 % έως 8 %, τα στοιχεία αυτά απέδειξαν επαρκώς, στο παρόν στάδιο, ότι οι παραγωγοί-εξαγωγείς εφαρμόζουν πρακτικές ντάμπινγκ.
                  
               
                     (10)
                  
                  
                     Η καταγγελία παρείχε επίσης επαρκή αποδεικτικά στοιχεία για εικαζόμενη ζημία στον ενωσιακό κλάδο παραγωγής, συμπεριλαμβανομένης της αρνητικής εξέλιξης βασικών δεικτών επίδοσης του ενωσιακού κλάδου παραγωγής.
                  
               
                     (11)
                  
                  
                     Οι πληροφορίες αυτές περιλαμβάνονταν τόσο στο μη εμπιστευτικό κείμενο της καταγγελίας όσο και στην ανακοίνωση για την έναρξη διαδικασίας που δημοσιεύθηκε στις 14 Μαΐου 2020. Με τη δημοσίευσή της στην Επίσημη Εφημερίδα της Ευρωπαϊκής Ένωσης, η ανακοίνωση για την έναρξη διαδικασίας κατέστη δημόσιο έγγραφο στο οποίο έχουν πρόσβαση όλοι οι εισαγωγείς. Επιπλέον, οι εισαγωγείς, ως ενδιαφερόμενα μέρη στο πλαίσιο της έρευνας, έχουν πρόσβαση στη μη εμπιστευτική έκδοση της καταγγελίας και στον μη εμπιστευτικό φάκελο. Ως εκ τούτου, η Επιτροπή θεώρησε ότι, με βάση τα ανωτέρω, οι εισαγωγείς γνώριζαν ή όφειλαν να γνωρίζουν, τις πρακτικές ντάμπινγκ, την έκταση τους και την εικαζόμενη ζημία (3).
                  
               
                     (12)
                  
                  
                     Όπως αναφέρεται στην αιτιολογική σκέψη 5, διάφορα ενδιαφερόμενα μέρη υπέβαλαν παρατηρήσεις σχετικά με την αίτηση καταγραφής. Όσον αφορά το πρώτο κριτήριο, η κυβέρνηση της Τουρκίας, η Habas, η CIB και οι όμιλοι Colakoglu και Erdemir τόνισαν ότι η απλή έναρξη έρευνας αντιντάμπινγκ δεν σημαίνει αυτομάτως ότι ασκείται πρακτική ντάμπινγκ, καθώς ορισμένες έρευνες (κάποιες εκ των οποίων αφορούν την Τουρκία) περατώνονται χωρίς την επιβολή δασμών. Αντιθέτως, θα επρόκειτο απλώς για «μονομερή ισχυρισμό». Επομένως, ένας εισαγωγέας δεν μπορεί να γνωρίζει κάτι («πρακτικές ντάμπινγκ») το οποίο δεν έχει ακόμη αποδειχθεί από την έρευνα. Η κυβέρνηση της Τουρκίας, η Habas και η CIB αμφισβήτησαν επίσης ορισμένα πρόσθετα αποδεικτικά στοιχεία που υπέβαλε η Eurofer στην αίτηση, συμπεριλαμβανομένου του ισχυρισμού ότι ο διευθύνων σύμβουλος ενός τουρκικού παραγωγού-εξαγωγέα γνώριζε την επικείμενη έρευνα αντιντάμπινγκ και τις πληροφορίες ότι οι εισαγωγές του υπό εξέταση προϊόντος υπόκεινται σε μέτρα εμπορικής άμυνας σε τρίτες χώρες. Τέλος, η TCUD επισήμανε ότι ορισμένοι από τους ισχυρισμούς της Eurofer σχετικά με τα μέτρα αντιντάμπινγκ κατά των τουρκικών εισαγωγών του υπό εξέταση προϊόντος δεν περιγράφονταν με ακρίβεια στην αίτηση. Ως προς αυτό, η TCUD ισχυρίστηκε ότι μία εταιρεία εξαιρέθηκε από τα μέτρα των ΗΠΑ κατόπιν προσφυγής ενώπιον των αρμόδιων δικαστηρίων και ότι μία άλλη τρίτη χώρα (το Μαρόκο) κατάργησε τους δασμούς αντιντάμπινγκ κατά της Τουρκίας μετά την απόφαση της ειδικής ομάδας του ΠΟΕ.
                  
               
                     (13)
                  
                  
                     Το άρθρο 14 παράγραφος 5 του βασικού κανονισμού ορίζει ότι, από την έναρξη της έρευνας και αφού ενημερώσει εγκαίρως τα κράτη μέλη, η Επιτροπή μπορεί να ζητήσει από τις τελωνειακές αρχές να λάβουν τα κατάλληλα μέτρα για την καταγραφή των εισαγωγών, έτσι ώστε να είναι δυνατή η μεταγενέστερη επιβολή μέτρων κατά των εισαγωγών αυτών από την ημερομηνία καταγραφής τους. Κύριος στόχος της καταγραφής, στην περίπτωση αυτή, είναι να δοθεί η δυνατότητα αναδρομικής επιβολής προσωρινών μέτρων έως και 90 ημέρες πριν από την εφαρμογή τους, σύμφωνα με το άρθρο 10 παράγραφος 4 του βασικού κανονισμού. Βάσει αυτής της διάταξης, η Επιτροπή δεν μπορεί να καταγράφει τις εισαγωγές μετά την επιβολή προσωρινού δασμού.
                  
               
                     (14)
                  
                  
                     Εάν, όπως πρότειναν ορισμένα μέρη, η καταγραφή είναι δυνατή μόνο μετά τη διαπίστωση ντάμπινγκ κατόπιν έρευνας, τότε, εξ ορισμού, δεν θα μπορούσε ποτέ να πραγματοποιηθεί πριν από την επιβολή προσωρινών δασμών. Μια τέτοια προσέγγιση θα αφαιρούσε πλήρως την πρακτική αποτελεσματικότητα του εργαλείου της καταγραφής (4). Ως εκ τούτου, η Επιτροπή πρέπει να λάβει απόφαση σχετικά με την καταγραφή ή μη των εισαγωγών πριν από την επιβολή προσωρινού δασμού. Ως προς αυτό, η Επιτροπή επισήμανε ότι στο στάδιο κατά το οποίο η καταγγέλλουσα υπέβαλε την αίτηση καταγραφής, οι καλύτερες διαθέσιμες πληροφορίες ήταν εκείνες της καταγγελίας, βάσει των οποίων, όπως αναφέρεται στην ανακοίνωση για την έναρξη της διαδικασίας, η Επιτροπή κίνησε την έρευνα αντιντάμπινγκ, και από τις οποίες προέκυψαν αποδεικτικά στοιχεία από τα οποία εμφαίνεται η ύπαρξη ζημιογόνου ντάμπινγκ. Ως εκ τούτου, η Επιτροπή απέρριψε τους ισχυρισμούς αυτούς ως αβάσιμους. Επιπλέον, με βάση τη διαπίστωση αυτή, η Επιτροπή δεν χρειάστηκε να αξιολογήσει τα πρόσθετα αποδεικτικά στοιχεία που αναφέρονται ανωτέρω σχετικά με τις εισαγωγές των Τούρκων παραγωγών-εξαγωγέων σε τρίτες χώρες και τα σχετικά επιχειρήματα.
                  
               
                     (15)
                  
                  
                     Ως εκ τούτου, η Επιτροπή κατέληξε στο συμπέρασμα ότι πληρούνταν το πρώτο κριτήριο για την καταγραφή.
                  
               3.2.   Περαιτέρω σημαντική αύξηση των εισαγωγών
         
         
                     (16)
                  
                  
                     Η Επιτροπή ανέλυσε αυτό το κριτήριο με βάση τα στατιστικά στοιχεία για το υπό εξέταση προϊόν που είναι διαθέσιμα στη βάση δεδομένων Surveillance 2. Για να εκτιμήσει αν υπήρξε περαιτέρω σημαντική αύξηση μετά την έναρξη της έρευνας, η Επιτροπή καθόρισε αρχικά τις χρονικές περιόδους που έπρεπε να συγκριθούν. Αφενός, αξιολόγησε τα στοιχεία για τις εισαγωγές από την Τουρκία μετά την έναρξη της έρευνας αντιντάμπινγκ (δηλαδή τη χρονική στιγμή κατά την οποία οι εισαγωγείς γνώριζαν ή όφειλαν να γνωρίζουν τις πρακτικές ντάμπινγκ) μέχρι την πλέον πρόσφατη περίοδο, δηλαδή την περίοδο από τον Ιούνιο έως τα μέσα Οκτωβρίου 2020. Αφετέρου, η Επιτροπή υπολόγισε τις τουρκικές εισαγωγές για την ίδια περίοδο κατά τη διάρκεια της περιόδου της έρευνας (5) (δηλαδή από τον Ιούνιο έως τα μέσα Οκτωβρίου 2019) και τον μηνιαίο μέσο όγκο εισαγωγών καθ’ όλη την περίοδο της έρευνας.
                  
               
                     (17)
                  
                  
                     Η Επιτροπή θεώρησε ότι, στην προκειμένη περίπτωση, η σύγκριση μεταξύ του μέσου μηνιαίου όγκου εισαγωγών μετά την έναρξη της διαδικασίας και του μέσου μηνιαίου όγκου των τουρκικών εισαγωγών καθ’ όλη τη διάρκεια της περιόδου έρευνας δεν θα ήταν αρκετή για να εκτιμηθεί κατά πόσον υπήρξε σημαντική αύξηση των εισαγωγών λόγω των εξελίξεων στην αγορά και των συνεπειών δημιουργίας αποθεμάτων που απορρέουν από τα εν εξελίξει μέτρα διασφάλισης που επηρεάζουν το υπό εξέταση προϊόν. Ως εκ τούτου, η Επιτροπή έκρινε σκόπιμο να βασίσει τον καθορισμό της στη σύγκριση μεταξύ των μέσων μηνιαίων όγκων εισαγωγών μετά την έναρξη της διαδικασίας με την ίδια περίοδο κατά την περίοδο της έρευνας, ώστε να αντικατοπτρίζεται καλύτερα η δυνητική επίδραση των εν εξελίξει μέτρων διασφάλισης στη συμπεριφορά των ροών εισαγωγών από την Τουρκία κατά την εξεταζόμενη περίοδο (6). Η σύγκριση των όγκων των εισαγωγών μετά την έναρξη της διαδικασίας με τους όγκους εισαγωγών κατά την ίδια περίοδο του προηγούμενου έτους θα λάμβανε επίσης δεόντως υπόψη τυχόν πιθανές εποχικές επιπτώσεις (7).
                  
               
                     (18)
                  
                  
                     Όσον αφορά τον αντίκτυπο των μέτρων διασφάλισης στις ροές των τουρκικών εισαγωγών, η Επιτροπή επισήμανε ότι καθ’ όλη τη διάρκεια του έτους 2019 (την περίοδο έρευνας), οι τουρκικές εισαγωγές του υπό εξέταση προϊόντος επηρεάστηκαν από πολυάριθμες προσαρμογές στη λειτουργία των μέτρων διασφάλισης που επηρέασαν την εξαγωγική συμπεριφορά της Τουρκίας.
                  
               
                     (19)
                  
                  
                     Πρώτον, ο Ιανουάριος 2019, με μεγάλη διαφορά ο μήνας με τις καλύτερες επιδόσεις των τουρκικών εισαγωγών του υπό εξέταση προϊόντος, συνέπεσε με τον τελευταίο μήνα των προσωρινών μέτρων διασφάλισης. Από την άποψη αυτή, υπήρχε αβεβαιότητα στην αγορά όσον αφορά τη μορφή που θα λάμβαναν τα οριστικά μέτρα. Η Επιτροπή επισήμανε ότι οποιαδήποτε ποσότητα ατελών ΔΠ που δεν πωλήθηκε έως το τέλος του εν λόγω μήνα δεν θα είχε μεταφερθεί στην επόμενη περίοδο, δηλαδή οι ποσότητες ατελών ΔΠ θα είχαν «χαθεί». Παρόμοια κατάσταση, δηλαδή τον/τους τελευταίο/-ους μήνα/-ες πριν από μια νέα περίοδο εφαρμογής των μέτρων, σημειώθηκε το τρίμηνο Φεβρουαρίου-Μαρτίου 2019. Δεύτερον, τον Φεβρουάριο, τον Απρίλιο, τον Ιούλιο και τον Οκτώβριο του 2019 ανοίχθηκαν νέες αδασμολόγητες παρτίδες ατελών ΔΠ. Στο πλαίσιο των μέτρων διασφάλισης για ορισμένα προϊόντα χάλυβα, κάθε άνοιγμα ΔΠ είχε γενικά ως αποτέλεσμα την εισαγωγή μεγάλων ποσοτήτων στα πρώτα στάδια καθενός από τα τρίμηνα. Τέλος, τον Αύγουστο του 2019 η Επιτροπή ανακοίνωσε, στο πλαίσιο της πρώτης έρευνας επανεξέτασης των μέτρων διασφάλισης στον τομέα του χάλυβα, ότι θα υπαγάγει τις τουρκικές εισαγωγές του υπό εξέταση προϊόντος σε ανώτατο όριο 30 % επί των ΔΠ που ισχύουν στο πλαίσιο της σχετικής κατηγορίας προϊόντος, οδηγώντας έτσι σε αύξηση των εισαγωγών πριν από την εν λόγω αλλαγή στη διαχείριση των ΔΠ.
                  
               
                     (20)
                  
                  
                     Η Επιτροπή επισήμανε επίσης ότι τα ανωτέρω γεγονότα επηρέασαν τη ροή των όγκων των εισαγωγών, όπως φαίνεται στα στατιστικά στοιχεία. Συγκεκριμένα, οι μήνες Ιανουάριος, Μάρτιος και Σεπτέμβριος κατατάσσονται στην πρώτη, δεύτερη και τέταρτη θέση όσον αφορά τις ποσότητες που εξήχθησαν μηνιαίως από την Τουρκία το 2019 (σε ορισμένες περιπτώσεις ήταν σημαντικά υψηλότερες από οποιονδήποτε άλλο μήνα του εν λόγω έτους) (8). Ως εκ τούτου, η Επιτροπή κατέληξε στο συμπέρασμα ότι όλες αυτές οι ρυθμιστικές δράσεις στο πλαίσιο των μέτρων διασφάλισης στον τομέα του χάλυβα επηρέασαν σημαντικά τη συμπεριφορά των φορέων της αγοράς και την τάση των ροών των εισαγωγών καθ’ όλο το έτος.
                  
               
                     (21)
                  
                  
                     Η κατάσταση σε σημαντικά μικρότερο χρονικό διάστημα (από τον Ιούνιο έως τα μέσα Οκτωβρίου) επηρεάστηκε λιγότερο από τις ρυθμιστικές αλλαγές στη διαχείριση των ΔΠ. Στη συνέχεια, η Επιτροπή συνέκρινε τον μηνιαίο μέσο όγκο των τουρκικών εισαγωγών κατά την περίοδο Ιουνίου-μέσων Οκτωβρίου 2020 με τον μηνιαίο μέσο όγκο εισαγωγών κατά την ίδια περίοδο του προηγούμενου έτους 2019.
                  
               
                     (22)
                  
                  
                     Από τη σύγκριση προκύπτει ότι ο μηνιαίος μέσος όγκος εισαγωγών από την Τουρκία κατά την περίοδο αυτή αυξήθηκε κατά 6 %.
                     
                                 Όγκοι εισαγωγών (μηνιαίος μέσος όρος)
                                 
                              
                              
                                 Περίοδος έρευνας (2019)
                              
                              
                                 Ιούνιος-μέσα Οκτωβρίου 2019
                              
                              
                                 Ιούνιος-μέσα Οκτωβρίου 2020
                              
                              
                                 Συντελεστής δέλτα
                              
                           
                                 Ιούνιος-μέσα Οκτωβρίου 2020 έναντι περιόδου έρευνας
                              
                              
                                 Ιούνιος- μέσα Οκτωβρίου 2020 έναντι Ιουνίου- μέσων Οκτωβρίου 2019 (9)
                                 
                              
                           
                                 Τουρκία (τόνοι)
                              
                              
                                 227 875 
                              
                              
                                 164 897 
                              
                              
                                 174 986 
                              
                              
                                 -23 %
                              
                              
                                 + 6 %
                              
                           
                        Πηγή: Βάση δεδομένων Surveillance 2.
                  
               
                     (23)
                  
                  
                     Η Επιτροπή εξέτασε περαιτέρω τις τάσεις των εισαγωγών κατά την επιλεγείσα περίοδο και την αντίστοιχη περίοδο κατά την περίοδο έρευνας, προκειμένου να καθορίσει κατά πόσον η εν λόγω αύξηση κατά 6 % συνιστούσε σημαντική αύξηση των εισαγωγών στην προκειμένη περίπτωση. Ειδικότερα, η Επιτροπή παρατήρησε ότι αμελητέοι όγκοι εισαγωγών από την Τουρκία πραγματοποιήθηκαν τον Σεπτέμβριο του 2020. Αυτός ο εξαιρετικά χαμηλός όγκος εισαγωγών οφειλόταν σε μεγάλο βαθμό στο γεγονός ότι, στο πλαίσιο των μέτρων διασφάλισης στον τομέα του χάλυβα, η Τουρκία είχε ουσιαστικά εξαντλήσει την ειδική ανά χώρα ΔΠ της για τον εν λόγω μήνα στην κατηγορία προϊόντων 1 (όπου ανήκει το υπό εξέταση προϊόν) και, ως εκ τούτου, θα μπορούσε μόνο να εξαγάγει σημαντικές ποσότητες του υπό εξέταση προϊόντος με δασμό 25 % (10). Αυτός ο εξαιρετικά χαμηλός όγκος εισαγωγών τον Σεπτέμβριο του 2020 μείωσε σε μεγάλο βαθμό τους μηνιαίους μέσους όγκους εισαγωγών κατά τη σχετική περίοδο που επέλεξε η Επιτροπή για να πραγματοποιήσει τη σύγκριση (Ιούνιος-μέσα Οκτωβρίου 2020). Ταυτόχρονα, η Επιτροπή επισήμανε ότι ακριβώς τον ίδιο μήνα του προηγούμενου έτους, τον Σεπτέμβριου του 2019, υπήρχε πολύ μεγάλος όγκος εισαγωγών λόγω του γεγονότος ότι, τον Οκτώβριο του 2019, θα τεθούν σε ισχύ οι προσαρμογές μετά την πρώτη έρευνα επανεξέτασης των μέτρων διασφάλισης. Ως εκ τούτου, εν αναμονή του γεγονότος αυτού, οι Τούρκοι παραγωγοί εξήγαγαν πολύ μεγάλες ποσότητες τον Σεπτέμβριο του 2019.
                  
               
                     (24)
                  
                  
                     Υπό το πρίσμα των εκτιμήσεων στην προηγούμενη αιτιολογική σκέψη, η Επιτροπή θεώρησε ότι οι εισαγωγές του Σεπτεμβρίου του 2019 και του 2020 αντίστοιχα δεν ήταν αντιπροσωπευτικές και αξιολόγησε επίσης τα επίπεδα εισαγωγών χωρίς να συμπεριληφθεί ο εν λόγω μήνας, και στα δύο έτη. Η σύγκριση αυτή επιβεβαίωσε ότι οι αυξήσεις του όγκου των εισαγωγών σε σύγκριση με τους ίδιους μήνες κατά τη διάρκεια της περιόδου έρευνας ήταν πολύ σημαντικές. Για παράδειγμα, κατά τη σύγκριση της περιόδου Ιουνίου-Αυγούστου το 2020 και της ίδιας περιόδου το 2019 σημειώθηκε αύξηση κατά 44 %. Σημαντική αύξηση κατά 49 % θα μπορούσε επίσης να σημειωθεί κατά τη σύγκριση της περιόδου Ιουνίου-μέσων Οκτωβρίου 2020 με την ίδια περίοδο το 2019, απουσία του Σεπτεμβρίου. Υπό το πρίσμα των ανωτέρω, η Επιτροπή κατέληξε στο συμπέρασμα ότι η αύξηση των εισαγωγών στην προκειμένη περίπτωση είναι σημαντική.
                  
               
                     (25)
                  
                  
                     Όσον αφορά το κριτήριο αυτό, η κυβέρνηση της Τουρκίας, η Habas, η CIB, οι όμιλοι Colakoglu και Erdemir και η κοινοπραξία χρηστών HRFS αμφισβήτησαν την περίοδο που προτάθηκε από την καταγγέλλουσα για να αξιολογηθεί κατά πόσον σημειώθηκε σημαντική αύξηση των εισαγωγών. Αντ’ αυτού, τα εν λόγω μέρη πρότειναν διαφορετικές περιόδους για τη διενέργεια της εν λόγω σύγκρισης που, κατά την άποψή τους, θα έδειχναν ότι το κριτήριο αυτό δεν πληρούνταν. Η Habas και η κοινοπραξία χρηστών HRFS υποστήριξαν ότι η σύγκριση σε τριμηνιαία βάση των ίδιων περιόδων του 2019 και του πρώτου εξαμήνου του 2020, δηλαδή των δύο πρώτων τριμήνων κάθε έτους, θα έδειχνε μείωση των εισαγωγών. Η CIB και οι όμιλοι Colakoglu και Erdemir υποστήριξαν ότι η περίοδος που επέλεξε η Eurofer, δηλαδή η περίοδος Ιουνίου-Ιουλίου 2020, ήταν πολύ σύντομη και, ως εκ τούτου, δεν ήταν αντιπροσωπευτική. Επιπλέον, η CIB και η κοινοπραξία χρηστών HRFS ισχυρίστηκαν ότι οι λόγοι για οποιαδήποτε αύξηση των εισαγωγών θα οφείλονταν, ωστόσο, στη χαλάρωση των μέτρων περιορισμού της κυκλοφορίας στην Ένωση που συνδέονται με την πανδημία COVID-19, τα οποία συνέπεσαν με τα πρώτα στάδια της περιόδου μετά την έναρξη της διαδικασίας. Η CIB ισχυρίστηκε ότι η Επιτροπή πρέπει να συγκρίνει τον όγκο των εισαγωγών που πραγματοποιήθηκαν μετά την έναρξη της έρευνας με τον όγκο των εισαγωγών που πραγματοποιήθηκαν κατά την περίοδο της έρευνας. Το εν λόγω μέρος ισχυρίστηκε επίσης ότι οι εισαγωγές της Τουρκίας θα σημείωναν σταθερή μείωση κατά την περίοδο Ιανουαρίου-Μαΐου 2020 και ότι τους μήνες Ιούνιο και Ιούλιο 2020 θα είχαν αυξηθεί ελαφρώς για να επιστρέψουν στο «κανονικό τους επίπεδο». Επιπλέον, η CIB κατέληξε ότι η Επιτροπή θα πρέπει να αγνοήσει τα στοιχεία του Ιουνίου 2020 μετά την έναρξη της διαδικασίας, λόγω των επιπτώσεων της εικαζόμενης ειδικής κατάστασης «μετά την καραντίνα». Στην περίπτωση αυτή, η σύγκριση με τον μηνιαίο μέσο όρο κατά την περίοδο της έρευνας θα έδειχνε αύξηση 12 %, η οποία δεν θα μπορούσε να χαρακτηριστεί ως «περαιτέρω σημαντική αύξηση», αλλά μάλλον ως «πολύ περιορισμένη» αύξηση. Άλλα μέρη πρότειναν να αξιολογηθούν οι τάσεις των εισαγωγών κατά τους πρώτους επτά μήνες (Ιανουάριος-Ιούλιος) των περιόδων 2017-2020, οι τάσεις των εισαγωγών καθ’ όλη τη διάρκεια των ετών 2017 έως 2020 (ανηγμένες σε ετήσια βάση) (11), ο μηνιαίος μέσος όρος των ετών 2018 και 2019 με τον μηνιαίο μέσο όρο κατά την περίοδο Ιανουαρίου-Ιουλίου 2020, ο μηνιαίος μέσος όρος της περιόδου Ιανουαρίου-Ιουνίου 2018 και 2019 με την ίδια περίοδο το 2020, καθώς και ο μηνιαίος μέσος όρος κατά την περίοδο έρευνας με τον όγκο εισαγωγών τον μήνα Ιούλιο 2020 (12), ώστε να καταδειχθεί ότι υπήρξε μείωση των εισαγωγών. Οι όμιλοι Colakoglu και Erdemir αμφισβήτησαν επίσης το γεγονός ότι η αίτηση δεν περιείχε στοιχεία σχετικά με τις εισαγωγές μεταξύ του τέλους της περιόδου έρευνας και της έναρξης της έρευνας, παρά το χρονικό διάστημα που μεσολάβησε μεταξύ των δύο.
                  
               
                     (26)
                  
                  
                     Επιπλέον, η κοινοπραξία χρηστών HRFS ισχυρίστηκε επίσης ότι η καταγραφή θα μείωνε το επίπεδο των εισαγωγών και θα προκαλούσε έλλειψη εφοδιασμού που θα έθετε σε κίνδυνο τη λειτουργία εγκαταστάσεων παραγωγής ορισμένων χρηστών που βρίσκονται στην Ένωση. Αυτό, κατά τους ισχυρισμούς, θα διατάρασσε την αγορά και θα προκαλούσε ανεπανόρθωτη ζημία στους ανεξάρτητους χρήστες του υπό εξέταση προϊόντος.
                  
               
                     (27)
                  
                  
                     Όλα τα ενδιαφερόμενα μέρη που αντέδρασαν στην αίτηση καταγραφής της Eurofer συμφώνησαν στο επιχείρημα ότι, λόγω των επιπτώσεων των μέτρων διασφάλισης στον τομέα του χάλυβα για την Τουρκία, δεν θα ήταν δυνατή η περαιτέρω αύξηση των εξαγωγών της τους επόμενους μήνες (δηλαδή πριν από την επιβολή των προσωρινών μέτρων αντιντάμπινγκ) και ότι, ως εκ τούτου, η Επιτροπή θα πρέπει να αγνοήσει την αίτηση καταγραφής.
                  
               
                     (28)
                  
                  
                     Όσον αφορά τις διάφορες περιόδους που πρότειναν τα μέρη, η Επιτροπή παραπέμπει στη συλλογιστική και τις εξηγήσεις που ανέπτυξε στο τμήμα 3.2 ανωτέρω. Ωστόσο, υπάρχουν διάφοροι ισχυρισμοί ως προς το σημείο αυτό που απαιτούν συγκεκριμένη αντίκρουση. Πρώτον, η Επιτροπή επισημαίνει ότι, μολονότι συνήθως συγκρίνει επίσης τις μέσες μηνιαίες εισαγωγές μιας περιόδου μετά την έναρξη της διαδικασίας με τα μέσα επίπεδα εισαγωγών κατά την περίοδο έρευνας, η σύγκριση αυτή ενδέχεται να μην είναι πάντοτε κατάλληλη. Στην προκειμένη περίπτωση, η Επιτροπή διαπίστωσε και εξήγησε στις αιτιολογικές σκέψεις 16 έως 20 ανωτέρω ότι, λόγω των ιδιαίτερων συνθηκών της αγοράς όσον αφορά τις εισαγωγές που αποτελούν αντικείμενο της έρευνας, η χρήση του μέσου όρου εισαγωγών του έτους 2019 δεν αποτελεί την καταλληλότερη βάση σύγκρισης.
                  
               
                     (29)
                  
                  
                     Δεύτερον, η Επιτροπή επισημαίνει ότι μία από τις προτάσεις αναφερόταν στις τάσεις μιας περιόδου πριν από την έναρξη της έρευνας αντιντάμπινγκ. Αυτό θα ήταν ασυμβίβαστο με το πόρισμα ότι η γνώση των πρακτικών ντάμπινγκ από την Τουρκία απορρέει από τη δημοσίευση της ανακοίνωσης για την έναρξη της διαδικασίας. Επομένως, η εξέλιξη των εισαγωγών από περίοδο προγενέστερη της ημερομηνίας κατά την οποία ένας εισαγωγέας θα μπορούσε να γνωρίζει την ύπαρξη ντάμπινγκ δεν πρέπει να λαμβάνεται υπόψη για την εκτίμηση του βασίμου μιας αίτησης καταγραφής.
                  
               
                     (30)
                  
                  
                     Τρίτον, η Επιτροπή επισημαίνει περαιτέρω ότι, ενώ η αίτηση της Eurofer αποτελεί το σημείο εκκίνησης για την ανάλυση, η Επιτροπή πρέπει, ωστόσο, να διενεργήσει και δική της ολοκληρωμένη ανάλυση. Στο πλαίσιο αυτό, η Επιτροπή έχει στη διάθεσή της ένα σύνολο δεδομένων για μια πιο πρόσφατη περίοδο από εκείνη που παρείχε η Eurofer στην αίτηση (δηλαδή έως τα μέσα Οκτωβρίου 2020) (13). Επιπλέον, η Επιτροπή έκρινε σκοπιμότερο να συγκρίνει αυτό το σύνολο στοιχείων με την ίδια περίοδο κατά την περίοδο της έρευνας, για τους λόγους που αναπτύχθηκαν ανωτέρω.
                  
               
                     (31)
                  
                  
                     Ως εκ τούτου, η Επιτροπή δεν θεωρεί ότι από τις διαφορετικές προτάσεις προέκυψαν επιτακτικοί λόγοι που θα τις καθιστούσαν καταλληλότερες για την αξιολόγηση των τάσεων των εισαγωγών από αυτές που αναπτύσσονται στο τμήμα 3.2. Ως εκ τούτου, η Επιτροπή απέρριψε αυτούς τους ισχυρισμούς.
                  
               
                     (32)
                  
                  
                     Όσον αφορά τους ισχυρισμούς ότι, λόγω των ισχυόντων μέτρων διασφάλισης, δεν υπάρχει σε καμία περίπτωση κίνδυνος περαιτέρω σημαντικής αύξησης των εισαγωγών, η Επιτροπή διαφώνησε για τους ακόλουθους λόγους.
                  
               
                     (33)
                  
                  
                     Πρώτον, η καταγραφή δεν προδικάζει απόφαση σχετικά με την αναδρομική είσπραξη των προσωρινών δασμών αντιντάμπινγκ. Το κατά πόσον τα μέτρα διασφάλισης θα εμποδίσουν την αύξηση των εισαγωγών έως την επιβολή προσωρινών μέτρων θα πρέπει να αξιολογηθεί στο πλαίσιο ενδεχόμενης αναδρομικής είσπραξης των δασμών (14).
                  
               
                     (34)
                  
                  
                     Σε κάθε περίπτωση, η Επιτροπή αναγνωρίζει ότι, ως αποτέλεσμα των αλλαγών που εισήχθησαν με τα μέτρα διασφάλισης από την 1η Ιουλίου 2020, η Τουρκία έχει υπαχθεί σε ειδική ανά χώρα ΔΠ, οι τριμηνιαίοι όγκοι της οποίας παρατίθενται στο παράρτημα II του εκτελεστικού κανονισμού (ΕΕ) 2020/894 της Επιτροπής (15). Ωστόσο, εάν εξαντληθούν οι όγκοι αυτοί, εξακολουθεί να επιτρέπεται στην Τουρκία να συνεχίσει τις εξαγωγές της στην Ένωση (16).
                  
               
                     (35)
                  
                  
                     Ωστόσο, η Επιτροπή δεν συμφωνεί ότι αυτό και μόνο το γεγονός θα εμπόδιζε αυτομάτως την αύξηση των τουρκικών εισαγωγών πριν από την επιβολή τυχόν προσωρινών δασμών αντιντάμπινγκ. Αυτό οφείλεται στο γεγονός ότι, το αργότερο μέχρι την επιβολή προσωρινών δασμών, δηλαδή έως τα μέσα Ιανουαρίου 2021, θα είχαν αποδεσμευτεί για την Τουρκία δύο παρτίδες αδασμολόγητης ειδικής ανά χώρα ΔΠ (17). Επιπλέον, οποιαδήποτε τυχόν σύγκριση μεταξύ των όγκων εισαγωγών για να εκτιμηθεί κατά πόσον δικαιολογείται η αναδρομική είσπραξη δασμών θα μπορούσε επίσης να καλύπτει περίοδο πριν από εκείνη κατά την οποία η Τουρκία υπάχθηκε σε ειδική ανά χώρα ΔΠ, όπως εξηγείται στις αιτιολογικές σκέψεις 18 και 19 ανωτέρω. Ως εκ τούτου, στο παρόν στάδιο, δεν υπάρχουν στοιχεία που να αποδεικνύουν ότι οι συνολικοί όγκοι που η Τουρκία θα μπορούσε να εξαγάγει χωρίς δασμούς (και με δασμό 25 %) έως την ενδεχόμενη επιβολή προσωρινών μέτρων αντιντάμπινγκ δεν θα μπορούσαν να θεωρηθούν περαιτέρω σημαντική αύξηση. Σε κάθε περίπτωση, η Επιτροπή θα είναι σε θέση να καταλήξει σε συμπέρασμα σχετικά με το θέμα αυτό μόνο σε περίπτωση που επιβληθούν οριστικοί δασμοί αντιντάμπινγκ στο τέλος της εν εξελίξει έρευνας.
                  
               
                     (36)
                  
                  
                     Ως εκ τούτου, η Επιτροπή απορρίπτει τους ισχυρισμούς σύμφωνα με τους οποίους, λόγω των ισχυόντων μέτρων διασφάλισης, θα πρέπει να αποκλειστεί η περαιτέρω σημαντική αύξηση των εισαγωγών.
                  
               
                     (37)
                  
                  
                     Τέλος, η Επιτροπή επισημαίνει ότι η παρατήρηση της κοινοπραξίας χρηστών σχετικά με τον αντίκτυπο της καταγραφής στην προμήθεια του υπό εξέταση προϊόντος και στους ανεξάρτητους χρήστες δεν εμπίπτει στις νομικές απαιτήσεις που πρέπει να αξιολογηθούν κατά τη λήψη απόφασης σχετικά με την καταγραφή των εισαγωγών. Ως εκ τούτου, η Επιτροπή δεν την εξετάζει σε αυτό το στάδιο της διαδικασίας.
                  
               
                     (38)
                  
                  
                     Με βάση τα ανωτέρω, η Επιτροπή έκρινε ότι πληρούνταν επίσης το δεύτερο κριτήριο για την καταγραφή.
                  
               3.3.   Εξουδετέρωση της επανορθωτικής επίδρασης του δασμού
         
         
                     (39)
                  
                  
                     Η Επιτροπή έχει στη διάθεσή της επαρκή στοιχεία που αποδεικνύουν ότι θα μπορούσε να προκληθεί πρόσθετη ζημία από τη συνεχή αύξηση των εισαγωγών από τη ΛΔΚ σε περαιτέρω μειωμένες τιμές.
                  
               
                     (40)
                  
                  
                     Όπως εξηγείται στο τμήμα 3.2, υπάρχουν επαρκή αποδεικτικά στοιχεία περί σημαντικής αύξησης των εισαγωγών του υπό εξέταση προϊόντος.
                  
               
                     (41)
                  
                  
                     Επιπλέον, υπάρχουν στοιχεία που δείχνουν μια τάση μείωσης των τιμών εισαγωγής του υπό εξέταση προϊόντος. Στο πλαίσιο αυτό, οι τιμές εισαγωγής από την Τουρκία στην Ένωση κατά την περίοδο Ιουνίου-μέσων Οκτωβρίου 2020 μειώθηκαν, κατά μέσο όρο, κατά 13 %, σε σύγκριση με την ίδια περίοδο το 2019, και κατά 14 %, σε σύγκριση με τον μηνιαίο μέσο όρο κατά την περίοδο έρευνας.
                     
                                 Χρονική περίοδος
                              
                              
                                 ΠΕ (2019)
                              
                              
                                 Ιούνιος-μέσα Οκτωβρίου 2019
                              
                              
                                 Ιούνιος-μέσα Οκτωβρίου 2020
                              
                              
                                 Συντελεστής δέλτα
                              
                           
                                 Ιούνιος-μέσα Οκτωβρίου 2020 έναντι ΠΕ
                              
                              
                                 Ιούνιος- μέσα Οκτωβρίου 2020 έναντι Ιουνίου- μέσων Οκτωβρίου 2019
                              
                           
                                 Μέση τιμή μονάδας
                                 (EUR/τόνο)
                              
                              
                                 493
                              
                              
                                 488
                              
                              
                                 422
                              
                              
                                 -14 %
                              
                              
                                 -13 %
                              
                           
                        Πηγή: Βάση δεδομένων Surveillance 2.
                  
               
                     (42)
                  
                  
                     Η περαιτέρω αύξηση των εισαγωγών μετά την έναρξη της διαδικασίας είναι πιθανόν, υπό το πρίσμα του χρόνου κατά τον οποίον πραγματοποιήθηκαν, του όγκου τους και των λοιπών περιστάσεων, όπως η πρακτική τιμολόγησης των παραγωγών-εξαγωγέων, να εξουδετερώσει σε μεγάλο βαθμό την επανορθωτική επίδραση τυχόν οριστικού δασμού, εκτός αν ο εν λόγω δασμός ισχύσει αναδρομικά.
                  
               
                     (43)
                  
                  
                     Ως εκ τούτου, η Επιτροπή κατέληξε στο συμπέρασμα ότι πληρούνταν το τρίτο κριτήριο για την καταγραφή.
                  
               4.   ΔΙΑΔΙΚΑΣΙΑ
         
         
                     (44)
                  
                  
                     Η Επιτροπή κατέληξε στο συμπέρασμα ότι υπάρχουν επαρκή αποδεικτικά στοιχεία που δικαιολογούν την καταγραφή των εισαγωγών του υπό εξέταση προϊόντος, σύμφωνα με το άρθρο 14 παράγραφος 5 του βασικού κανονισμού αντιντάμπινγκ.
                  
               
                     (45)
                  
                  
                     Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους και να παράσχουν σχετικά στοιχεία. Η Επιτροπή μπορεί να δεχθεί σε ακρόαση τα ενδιαφερόμενα μέρη, αν αυτά υποβάλουν αίτηση γραπτώς και αποδείξουν ότι υπάρχουν ιδιαίτεροι λόγοι για τους οποίους θα πρέπει να γίνουν δεκτά σε ακρόαση.
                  
               5.   ΚΑΤΑΓΡΑΦΗ
         
         
                     (46)
                  
                  
                     Σύμφωνα με το άρθρο 14 παράγραφος 5 του βασικού κανονισμού, οι εισαγωγές του υπό εξέταση προϊόντος θα πρέπει να υποβάλλονται σε καταγραφή με σκοπό να εξασφαλιστεί ότι, εάν από την έρευνα προκύψουν ευρήματα που οδηγούν στην επιβολή δασμών αντιντάμπινγκ, οι εν λόγω δασμοί είναι δυνατόν, αν πληρούνται οι αναγκαίοι όροι, να επιβληθούν αναδρομικά στις εισαγωγές που καταγράφονται, σύμφωνα με τις εφαρμοστέες νομικές διατάξεις.
                  
               
                     (47)
                  
                  
                     Κάθε μελλοντική οφειλή θα εξαρτάται από τα ευρήματα της έρευνας αντιντάμπινγκ.
                  
               
                     (48)
                  
                  
                     Σύμφωνα με τους ισχυρισμούς που διατυπώνονται στην καταγγελία, οι οποίοι οδήγησαν στην έναρξη έρευνας αντιντάμπινγκ, εκτιμάται για το υπό εξέταση προϊόν περιθώριο ντάμπινγκ 4 % έως 8 % και επίπεδο εξάλειψης της ζημίας που κυμαίνεται από 10 % έως 25 %. Το ύψος της πιθανής μελλοντικής οφειλής μπορεί να οριστεί στο επίπεδο του υψηλότερου περιθωρίου ντάμπινγκ που εκτιμάται με βάση την καταγγελία, δηλαδή στο 8 %, ως ποσοστό της αξίας εισαγωγής CIF του υπό εξέταση προϊόντος.
                  
               6.   ΕΠΕΞΕΡΓΑΣΙΑ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ
         
         
                     (49)
                  
                  
                     Η επεξεργασία των δεδομένων προσωπικού χαρακτήρα που θα συλλεγούν στο πλαίσιο της προκείμενης καταγραφής θα γίνει σύμφωνα με τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου (18),
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               1.   Οι τελωνειακές αρχές καλούνται, σύμφωνα με το άρθρο 14 παράγραφος 5 του κανονισμού (ΕΕ) 2016/1036, να λάβουν τα κατάλληλα μέτρα για την καταγραφή εισαγωγών στην Ένωση πλατέων προϊόντων έλασης από σίδηρο, μη κραματοποιημένο χάλυβα ή άλλο κραματοποιημένο χάλυβα, έστω και περιελιγμένων (συμπεριλαμβανομένων προϊόντων κομμένων κατά μήκος και «στενών φύλλων»), που έχουν υποβληθεί απλώς σε θερμή έλαση, μη επιστρωμένων με άλλο μέταλλο, ούτε επικαλυμμένων ή επενδυμένων. Τα προϊόντα αυτά υπάγονται επί του παρόντος στους κωδικούς ΣΟ 7208 10 00, 7208 25 00, 7208 26 00, 7208 27 00, 7208 36 00, 7208 37 00, 7208 38 00, 7208 39 00, 7208 40 00, 7208 52 10, 7208 52 99, 7208 53 10, 7208 53 90, 7208 54 00, 7211 13 00, 7211 14 00, 7211 19 00, ex 7225 19 10 (κωδικός TARIC 7225191090), 7225 30 90, ex 7225 40 60 (κωδικός TARIC 7225406090), 7225 40 90, ex 7226 19 10 (κωδικός TARIC 7226191090), 7226 91 91 και 7226 91 99 και κατάγονται από την Τουρκία.
            
            
               2.   Η καταγραφή λήγει εννέα μήνες μετά την ημερομηνία έναρξης ισχύος του παρόντος κανονισμού.
            
            
               3.   Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους, να παράσχουν σχετικά αποδεικτικά στοιχεία ή να ζητήσουν ακρόαση εντός 21 ημερών από την ημερομηνία δημοσίευσης του παρόντος κανονισμού.
            
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 12 Νοεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 30.6.2016, σ. 21.
         
            (2)  ΕΕ C 166 της 14.5.2020, σ. 9.
         
            (3)  Βλέπε απόφαση του Γενικού Δικαστηρίου (δεύτερο τμήμα) της 8ης Μαΐου 2019, στην υπόθεση T-749/16, Stemcor κατά Ευρωπαϊκής Επιτροπής, σκέψη 56.
         
            (4)  Βλέπε απόφαση του Γενικού Δικαστηρίου (δεύτερο τμήμα) της 8ης Μαΐου 2019, στην υπόθεση T-749/16, Stemcor κατά Ευρωπαϊκής Επιτροπής, σκέψη 33.
         
            (5)  Η περίοδος της έρευνας (ΠΕ) καλύπτει την περίοδο από την 1η Ιανουαρίου 2019 έως τις 31 Δεκεμβρίου 2019.
         
            (6)  Οι εισαγωγές του υπό εξέταση προϊόντος από την Τουρκία υπόκεινται σε μέτρα διασφάλισης από τα μέσα Ιουλίου 2018 (στην κατηγορία προϊόντων 1). Οι δασμολογικές ποσοστώσεις (στο εξής: ΔΠ) στο πλαίσιο των μέτρων διασφάλισης υπόκεινται σε τριμηνιαία διαχείριση. Ως εκ τούτου, συγκρίνοντας τις ίδιες περιόδους, η τάση θα επηρεαστεί λιγότερο από τις πολυάριθμες αλλαγές στη διαχείριση των ΔΠ που πραγματοποιήθηκαν καθ’ όλη τη διάρκεια της περιόδου έρευνας, η οποία είναι ένα πλήρες έτος (2019), καθώς η Τουρκία υπόκειτο σε τρία διαφορετικά καθεστώτα στο πλαίσιο του συστήματος διαχείρισης ΔΠ κατά τη διάρκεια του έτους 2019.
         
            (7)  Η Επιτροπή σημείωσε ότι, για το υπό εξέταση προϊόν, η θερινή περίοδος δείχνει σταθερή μείωση της κατανάλωσης σε σύγκριση με την προηγούμενη περίοδο. Επομένως, οι περίοδοι που χρησιμοποίησε η Επιτροπή στην προκειμένη περίπτωση θα εξάλειφαν, στο μέτρο του δυνατού, κάθε στρέβλωση όσον αφορά τις πιθανές εποχικές επιπτώσεις.
         
            (8)  Πράγματι, ο μέσος όγκος εισαγωγών κατά τους μήνες αυτούς είναι υπερδιπλάσιος του μέσου όγκου εισαγωγών κατά τους υπόλοιπους εννέα μήνες του έτους 2019.
         
            (9)  Η σύγκριση αυτή θεωρείται καταλληλότερη, βλέπε αιτιολογικές σκέψεις 17 έως 21 ανωτέρω.
         
            (10)  Έως ότου ήταν διαθέσιμη η επόμενη ειδική ανά χώρα παρτίδα ΔΠ.
         
            (11)  Κοινοπραξία χρηστών HRFS
         
            (12)  Όμιλοι Colakoglu και Erdemir
         
            (13)  Η αίτηση καταγραφής της Eurofer αφορούσε μόνο δεδομένα για τους μήνες Ιούνιο και Ιούλιο του 2020.
         
            (14)  Αυτό συμβαίνει όταν είναι διαθέσιμα τα στοιχεία σχετικά με τις εισαγωγές για τη σχετική περίοδο που πρέπει να αξιολογηθεί προκειμένου να καθοριστεί κατά πόσον δικαιολογείται ή όχι η αναδρομική είσπραξη δασμών.
         
            (15)  Εκτελεστικός κανονισμός (ΕΕ) 2020/894 της Επιτροπής, της 29ης Ιουνίου 2020, για την τροποποίηση του εκτελεστικού κανονισμού (ΕΕ) 2019/159 για την επιβολή οριστικών μέτρων διασφάλισης όσον αφορά τις εισαγωγές ορισμένων προϊόντων σιδήρου και χάλυβα (ΕΕ L 206 της 30.6.2020, σ. 27).
         
            (16)  Με την επιβολή δασμού 25 % έως το άνοιγμα της επόμενης παρτίδας ΔΠ το επόμενο τρίμηνο.
         
            (17)  Εκείνες που αντιστοιχούν στα τρίμηνα Οκτωβρίου-Δεκεμβρίου 2020 και Ιανουαρίου-Μαρτίου 2021 αντίστοιχα.
         
            (18)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).